Seitsenottelija Maria Huntington ei pääse mukaan yleisurheilun EM-kisoihin Berliiniin uskomattoman kömmähdyksen vuoksi. Suomen Urheiluliitto (SUL) ilmoitti Huntingtonin vahingossa korkeushyppyyn.

Asian vahvisti Yle Urheilulle Mirko Jalava, joka toimii valintatilanteissa Euroopan yleisurheiluliiton asiantuntijana.

- Kyllä hän siellä korkeushypyssä oli. Tulos oli 180, siitäkin sen voi päätellä.

Jalava vahvisti, että Huntington olisi päässyt ns. odotuslistalta seitsenotteluun mukaan.

Huntington voitti Kalevan kisoissa seitsenottelun ennätyspisteillään 5858. EM-kisaraja oli 5900 pistettä.

Jalavan mukaan vastaavia tilanteita oli muitakin. Esimerkiksi Ranska ilmoitti vahingossa kuulantyöntäjän moukarinheittoon. Se ehdittiin kuitenkin korjata, sillä ilmoittautumisaika ei ollut vielä päättynyt.

Kisoihin otetaan ensin tulosrajan rikkoneet urheilijat. Jos urheilijoita ei ole tavoiteltavaa määrää, heitä täydennetään tulosten perusteella.

Ilta-Sanomat kertoi keskiviikkona (siirryt toiseen palveluun), että kestävyysjuoksija Alisa Vainion aika olisi riittänyt 10 000 metrillä mukaan odotuslistalta, mutta SUL ei esittänyt Vainiota kisoihin.

Jalava muistutti, että kaikki maat voivat periaatteessa ilmoittaa yhden urheilijan kaikkiin lajeihin. Käytännössä mukaan pääsy vaatii kuitenkin tulosta, joka on lähellä tulosrajoja.

Yle Urheilu ei ole toistaiseksi tavoittanut SUL:n valmennusjohtaja Jorma Kemppaista eikä toimitusjohtaja Harri Aaltoa kommentoimaan ilmoitusvirhettä. Kemppainen totesi keskiviikkoiltana Twitterissä, että jos asia on näin, sille tehdään kaikki voitava.

Lue myös:

Liiton karmeasta virheestä kärsinyt Huntington: "Ei tämä tunnu edes todelliselta"

EM-raja karkasi viimeisellä kierroksella – Huntington päätti Heikkisen valtakauden